અનામતની પ્રથા જેટલી જલદી દૂર કરવામાં આવે એટલું સમાજના હિતમાં લેખાશે એવી ભૂમિકા સાથે આજકાલ દેશમાં સવર્ણો જંગે ચડ્યા છે. પહેલાં ભાજપ-જેડી(યુ)શાસિત બિહાર અને પછી ભાજપશાસિત મધ્ય પ્રદેશ સહિતના પ્રદેશોનો વારો આવ્યો. પોતાને ઉજળિયાત અને સવર્ણ ગણાવનારાઓ અનામતને દૂર કરવા દેશવ્યાપી બંધનું આયોજન કરવા મેદાને પડે છે. અનામતના સમર્થકો એની સામે વિરોધ નોંધાવવા જંગ આદરે તો સમાજમાં વિદ્વેશનું વાતાવરણ સર્જાવાનું સ્વાભાવિક છે. સદનસીબે હજુ સ્થિતિ કથળી નથી,પરંતુ મામલો ક્યારે વણસે એ કહેવાય નહીં. ગુજરાતમાં માધવસિંહયુગમાં ૧૯૮૧ અને ૧૯૮૫માં અનામત વિરોધી આંદોલનોની આગને જે ઉજળિયાત કોમો વધુ ભડકાવી રહી હતી એમાંથી ઘણી કોમો તો આજે અનામતની માંગણી સાથે આંદોલન આદરી બેઠી છે. પોતાને ઉજળિયાત ગણાવતી કોમો હવે અનામતની કતારમાં છે. આંદોલન કરે છે. પોતાને પછાત કોમોમાં સામેલ કરાવવા રેલીઓ કાઢે છે.અનામતનો સૌથી પહેલાં લાભ મદ્રાસમાં બ્રાહ્મણોને મળ્યો હતો કે છત્રપતિ શાહૂ મહારાજના કોલ્હાપુરમાં મરાઠાઓને માટે અનામત દાખલ કરાઈ હોવાની વાત આગળ ધરીને બ્રાહ્મણ, રાજપૂત, પટેલ-પાટીલ કે અન્ય ઉજળિયાત મનાતી કોમો હવે પોતાને પછાત ગણાવવાની સ્પર્ધામાં છે.